钦定古今图书集成/明伦汇编/皇极典/第236卷 > 《谢赐中和节御制诗序表》前人
## 钦定古今图书集成/明伦汇编/皇极典/第236卷 > 《谢赐中和节御制诗序表》前人

臣某言：“中使至，伏奉手诏，并赐臣皇太子所写御制
《中和节诗序》。”圣泽曲临，天文下降，日月烂其光彩，风
云蔚其气色。捧读惊骇，魂守失常。臣某。〈中谢〉臣伏以
天地有常，万物必由其化；阴阳不测，圣人能为之节。
然后垂文章以鼓舞天下之动，张宴乐以道天下之
和。三五以还，盛美斯在。伏惟陛下以道御物，以文化
成，立言尽经纬之本，秉笔节阳和之中。虽天旨元深，
理绝于弥度；而睿词焕洽，义归于德卲。文辉三象，谐
同六律，迈殷汤之晨露，掩虞舜之薰风。皇太子以聪
哲之姿，篆隶之妙，鸾凤之势，锺王莫俦。臣备守外藩，
获承殊奖，荷此非常之赐，实惟希代之宝。窥观则河
汉无极，负戴则山岳为轻。沉族捐躯，何阶上答？不胜
欣感之诚，谨献《应制》诗一首，章句疏芜，义理鄙浅。君
唱臣和，欢逢宴镐之时；滥吹徒歌，辄效钧天之末。尘
渎旒扆，伏深战惧。无任祗惕之至。